Иван Никитин
Когато залез позлати реката…

Превод от руски: Иванка Павлова, —

chitanka.info

Когато залез позлати реката

с прощалните си ласкави лъчи

и нощна сянка легне над полята,

и веселото село замълчи,

и заблести роса върху тревата,

посланица на чисти небеса,

а сребротканата мъгла намята

загадъчна премяна на леса —

в такъв час гледам с радост непозната

света безбрежен, веселия злак:

на вечната природа в тишината

сърце и ум покой намират пак;

духът ми ведър е и просветлен е,

освободен от земна суета —

тогава сякаш разговаря с мене

притихнал и уединен света.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.